	ΣΥΛΛΟΓΟΣ  Εκπαιδευτικών  Π.Ε.                                                ΑΝ. Αττικής  «Ο ΣΩΚΡΑΤΗΣ»
	Αχαρνές: 04 /10 /2026

	Kάχι Καχιασβίλι 6                                                       Ολυμπιακο χωριό Αχαρνές                                                                          Πληροφορίες : Παπαγιαννόπουλος Αποστόλης                                             Τηλέφωνο : 6978896216                                                  http://syllogos-socratis.gr/                                                  mail: sokratis.syllogos@gmail.com                                             Face book: Σύλλογος Εκπαιδευτικών ΠΕ <<Ο Σωκράτης>>                                    YouTube: ΣΥΛΛΟΓΟΣ ΣΩΚΡΑΤΗΣ                                                                                                                               
	Προς: Εκπαιδευτικούς, ΔΟΕ, ΜΜΕ



Μια οφειλόμενη απάντηση στους «Αιρετούς» της Αν. Αττικής του Αυτόνομου Δικτύου
Το τελευταίο διάστημα οι λεγόμενοι «Αιρετοί» του Δικτύου στο ΠΥΣΠΕ Αν. Αττικής, για τις μικροκροπαραταξιακές και ψηφοθηρικές βλέψεις τους, έχουν βάλει στο στόχαστρο τη δράση του Συλλόγου Π.Ε. Αν. Αττικής «ο Σωκράτης», με στόχο να τον απαξιώσουν.

Κατ΄ αρχάς, ξεκαθαρίζουμε, στους εν λόγω «αιρετούς», ότι ματαιοπονούν, αν νομίζουν ότι οι όποιοι ισχυρισμοί τους βρίσκουν ευήκοα ώτα στη Β΄ Αν. Αττική. Οι εκπαιδευτικοί χρόνια τώρα εμπιστεύονται αυτούς που, για το πιο ασήμαντο ως το πιο σημαντικό, είναι καθημερινά στα σχολεία, ξέρουν ότι μπορούν να στηριχτούν στον Σύλλογο και με την ψήφο τους επικυρώνουν  τη δράση του για τα μικρά και τα μεγάλα της εκπαιδευτικής πραγματικότητας!
Αλήθεια, ποιοι είναι αυτοί που νομίζουν ότι με τη «λάσπη που πετούν» θα δείξουν ότι υπάρχουν;
Είναι αυτοί που απείχαν από κάθε κινητοποίηση και δράση του Συλλόγου μας για τα κενά, για την υποχρηματοδότηση των σχολείων, για τις συγχωνεύσεις τμημάτων, για τα δικαιώματα των εκπαιδευτικών που καταστρατηγούνται…
Είναι αυτοί που έλειψαν από τις παραστάσεις διαμαρτυρίας και δεν κατήγγειλαν την κατακριτέα δίωξη της συναδέλφου Σοφίας Καψαλάκη στον Σύλλογό μας, που τόλμησε να διεκδικήσει σχολική νοσηλεύτρια στο 7Ο Δημοτικό για μαθητή της, την άδικη δίωξη Εκπαιδευτικών στο 3ο Δ.Σ Ραφήνας διότι διεκδίκησαν να μη συγχωνευτούν τμήματα,  τις καθαιρέσεις Νηπιαγωγών από τη θέση ευθύνης λόγω αποχής από τη διαδικασία αξιολόγησης, τη δίωξη της προϊσταμένης  του 2ου Νηπιαγωγείου Παιανίας, Ευαγγελίας Τριανταφύλλου.
Είναι αυτοί που δεν έβγαλαν λέξη όταν το καλοκαίρι ανακοίνωσε η Δ/νση Αν. Αττικής ότι ουσιαστικά δε θα δίνονταν οι αποσπάσεις ή οι βελτιώσεις θέσεων σε εκπαιδευτικούς που το επιθυμούσαν.

Είναι αυτοί που με την ανοχή τους ουσιαστικά συναίνεσαν στην απόφαση του ΠΥΣΠΕ Αν. Αττικής να μη μοριοδοτηθούν εκπαιδευτικοί που αιτούνταν απόσπαση και έτσι αποκλείστηκαν εξ αρχής από τη σχετική συνεδρίαση.

Όσο και να «κοπιάζουν» οι εν λόγο «αιρετοί», είναι ξεκάθαρο ότι οι Σύλλογοι της Αν. Αττικής, με τις παραστάσεις διαμαρτυρίας που οργάνωσαν, πίεσαν τη  Διεύθυνση και το ΠΥΣΠΕ να δώσουν τελικά  αποσπάσεις και βελτιώσεις.
Είναι αυτοί που κώφευσαν το Φεβρουάριο του 2025, όταν η Δ/νση προχώρησε στην απόλυση Αναπληρώτριας, μετά από 14 μέρες από την πρόσληψή της, και η οποία επαναπροσλήφθηκε λόγω της κινητοποίησης του Συλλόγου μας.
Είναι αυτοί που με τη σιωπή και την ανοχή τους επέτρεψαν την κατάφωρη καταστρατήγηση του πίνακα κατάταξης των νεοδιόριστων εκπαιδευτικών στην τοποθέτησή τους, αλλά και το δικαίωμα των συναδέλφων ειδικοτήτων ΠΕ 09.01 και ΠΕ 01.02 να τοποθετηθούν στην περιοχή διορισμού τους την προηγούμενη σχολική χρονιά, αφού   ΔΕΝ  κατήγγειλαν το εν λόγω ζήτημα, ΔΕΝ ενημέρωσαν τους Συλλόγους της Αν. Αττικής αλλά ΟΥΤΕ διεκδίκησαν μαζί τους την άρση της απόφασης του ΠΥΣΠΕ σε παράσταση διαμαρτυρίας που πραγματοποιήθηκε.

Είναι αυτοί που έλειπαν από τις κινητοποιήσεις που οργάνωσε ο Σύλλογός μας σε σύμπλευση με τους γονείς, για να μην προχωρήσουν οι συγχωνεύσεις τμημάτων, για να μην σαρδελοποιηθούν μαθητές στο όνομα της εξοικονόμησης των απαιτούμενων εκπαιδευτικών.
Είναι αυτοί, που, αν δεν υπήρχε το GPS, δε θα ήξεραν κατά πού πέφτουν όχι μόνο τα σχολεία του Ωρωπού και του Διονύσου αλλά και αυτά των Αχαρνών.

Είναι αυτοί που προσπάθησαν να πείσουν ότι υπάρχουν μόλις λίγο πριν τις εκλογές για ΔΟΕ….

Είναι όλα τα παραπάνω που επικυρώνουν, «καθέτως, οριζοντίως και διαγωνίως», το συμπέρασμα ότι οι λεγόμενοι «αιρετοί» δεν ανταποκρίθηκαν ουσιαστικά στον ρόλο τους ως εκπρόσωποι των εκπαιδευτικών από τη θέση του Αιρετού στο ΠΥΣΠΕ, αφού δε λειτούργησαν ως η «φωνή» και το «μάτι» τους και δεν κατήγγειλαν τα ανομολόγητα της Δ/νσης, αλλά στην ουσία συνδιοικούν, τη στιγμή που θα έπρεπε να είναι δίπλα στα σωματεία και στις διεκδικήσεις τους!!!

